[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.6.2008

KOM(2008) 343 endelig

Forslag til

RÅDETS BESLUTNING

om ligestilling af forstligt formeringsmateriale produceret i tredjelande

(forelagt af Kommissionen)

BEGRUNDELSE

I henhold til Rådets direktiv 1999/105/EF af 22. december 1999 om markedsføring af forstligt formeringsmateriale træffer Rådet afgørelse om, hvorvidt forstligt formeringsmateriale produceret i et tredjeland frembyder samme sikkerhed hvad angår godkendelsen af dets grundmateriale og forholdsreglerne med henblik på dets produktion med henblik på markedsføring som forstligt formeringsmateriale, der er produceret i Fællesskabet og opfylder samme direktivs forskrifter.

Derudover afgør Rådet, hvilken art, hvilken type grundmateriale og hvilke kategorier af forstligt formeringsmateriale tillige med materialets proveniensregion der kan tillades markedsført inden for Fællesskabet i henhold til artikel 19, stk. 1.

OECD-Rådet vedtog i juli 2007 en ordning for certificering af forstligt formeringsmateriale i international handel (OECD-ordningen vedrørende skovfrø og –planter).

En gennemgang af disse regler har vist, at betingelserne for godkendelse af grundmateriale opfylder kravene i direktiv 1999/105/EF. Dertil kommer, at de pågældende tredjelandes regler, med undtagelse af betingelserne vedrørende frøkvalitet, artsrenhed og kvaliteten af plantemateriale bestemt til udplantning, frembyder samme sikkerhed med hensyn til betingelserne for frø og plantemateriale bestemt til udplantning af kategorierne "lokalitetsbestemt" og "udvalgt" som bestemmelserne i direktiv 1999/105/EF. Det følger heraf, at reglerne for certificering af forstligt materiale af kategorierne "lokalitetsbestemt" og "udvalgt" i Canada, Norge, Schweiz, Tyrkiet og USA bør betragtes som ligestillet med bestemmelserne i direktiv 1999/105/EF, forudsat at visse supplerende betingelser vedrørende frø og plantemateriale bestemt til udplantning er opfyldt.

Nærværende forslag har til formål at indføre en ligestillingsordning med klare regler til brug ved import af forstligt formeringsmateriale samt at erstatte en midlertidig ordning og gøre det muligt for medlemsstaterne at træffe individuelle beslutninger om import af sådant materiale.

Forslag til

RÅDETS BESLUTNING

om ligestilling af forstligt formeringsmateriale produceret i tredjelande

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 1999/105/EF af 22. december 1999 om markedsføring af forstligt formeringsmateriale[1], særlig artikel 19, stk. 1, og artikel 19, stk. 2,

under henvisning til forslag fra Kommissionen[2], og

ud fra følgende betragtninger:

(1) I henhold til bestemmelserne om certificering af forstligt formeringsmateriale i Canada, Norge, Schweiz, Tyrkiet og USA skal der foretages en officiel markinspektion under indsamling og forarbejdning af frø samt produktion af plantemateriale bestemt til udplantning.

(2) Reglerne foreskriver, at systemerne for godkendelse og registrering af grundmateriale og den efterfølgende produktion af formeringsmateriale af dette grundmateriale skal være i overensstemmelse med OECD's ordning for certificering af forstligt formeringsmateriale i international handel (OECD-ordningen vedrørende skovfrø og -planter). Reglerne omfatter desuden krav om, at frø og plantemateriale bestemt til udplantning af kategorierne "lokalitetsbestemt" og "udvalgt" skal certificeres officielt og frøpakningerne lukkes officielt i overensstemmelse med OECD-ordningen vedrørende skovfrø og –planter.

(3) En gennemgang af disse regler har vist, at betingelserne for godkendelse af grundmateriale opfylder kravene i direktiv 1999/105/EF. Dertil kommer, at de pågældende tredjelandes regler, med undtagelse af betingelserne vedrørende frøkvalitet, artsrenhed og kvaliteten af plantemateriale bestemt til udplantning, frembyder samme sikkerhed med hensyn til betingelserne for frø og plantemateriale bestemt til udplantning af kategorierne "lokalitetsbestemt" og "udvalgt" som bestemmelserne i direktiv 1999/105/EF. Det følger heraf, at reglerne for certificering af forstligt materiale af kategorierne "lokalitetsbestemt" og "udvalgt" i Canada, Norge, Schweiz, Tyrkiet og USA bør betragtes som ligestillet med bestemmelserne i direktiv 1999/105/EF, forudsat at visse supplerende betingelser vedrørende frø og plantemateriale bestemt til udplantning er opfyldt.

(4) Ovennævnte tredjelandes regelsæt kan imidlertid ikke betragtes som værende ligestillet for kategorierne "kvalificeret" og "afprøvet", som OECD-ordningen vedrørende skovfrø og –planter ikke finder anvendelse på. Nærværende beslutning om ligestilling bør derfor begrænses til kun at omfatte formeringsmateriale af kategorierne "lokalitetsbestemt" og "udvalgt".

(5) Definitionerne i direktiv 1999/105/EF bør anvendes i nærværende beslutning, så der sikres overensstemmelse mellem de to retsakter.

(6) Formeringsmateriale, der opfylder betingelserne i denne beslutning, bør opfylde de plantesundhedsmæssige forskrifter i Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet[3].

(7) De supplerende betingelser vedrørende frø og plantemateriale bestemt til udplantning med hensyn til kvalitet og artsrenhed, der fastsættes ved denne beslutning, bør være i tråd med de krav, der er fastsat ved direktiv 1999/105/EF.

(8) For at sikre den samme grad af sporbarhed, som direktiv 1999/105/EF foreskriver, bør nærværende beslutning indeholde bestemmelser om udstedelse af et stamcertifikat for frø og plantemateriale bestemt til udplantning ved indførsel i Fællesskabet. Dette stamcertifikat bør være baseret på det officielle OECD-herkomstcertifikat, og det bør af certifikatet fremgå, at materialet importeres i henhold til en ligestillingsordning.

(9) Visse dele af bilagene til denne beslutning bør holdes opdateret efter vedtagelsen for at sikre, at importerede frø er omfattet af krav svarende til alle nye regler, der måtte blive indført. De relevante ændringer bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[4] -

VEDTAGET FØLGENDE BESLUTNING:

Artikel 1 Anvendelsesområde og definitioner

1. Ved denne beslutning fastsættes der betingelser, som skal være opfyldt, når forstligt formeringsmateriale af kategorierne "lokalitetsbestemt" og "udvalgt" produceret i et tredjeland, der er opført i bilag I til denne beslutning, importeres til Fællesskabet.

Den finder anvendelse, under forudsætning af at betingelserne i direktiv 2000/29/EF er opfyldt.

2. Definitionerne i direktiv 1999/105/EF anvendes i nærværende beslutning.

Artikel 2Ligestilling

1. De systemer for godkendelse og registrering af grundmateriale og den efterfølgende produktion af formeringsmateriale af dette grundmateriale under kontrol af de i bilag I til denne beslutning angivne myndigheder eller under disse myndigheders officielle tilsyn i tredjelande opført i samme bilag betragtes som ligestillet med dem, medlemsstaterne benytter sig af i henhold til direktiv 1999/105/EF.

2. Frø og plantemateriale bestemt til udplantning af kategorierne "lokalitetsbestemt" og "udvalgt" af arter opført i bilag I til direktiv 1999/105/EF, som er produceret i tredjelande opført i bilag I til nærværende beslutning og officielt certificeret af de i samme bilag angivne myndigheder, betragtes som ligestillet med frø og plantemateriale bestemt til udplantning, der er i overensstemmelse med direktiv 1999/105/EF, forudsat at produktet opfylder betingelserne i bilag II.

Artikel 3Stamcertifikat

Når frø og plantemateriale bestemt til udplantning føres ind i Fællesskabet, informerer leverandøren, der importerer produktet, det offentlige organ i den pågældende medlemsstat om importen. Det offentlige organ udsteder et stamcertifikat baseret på det officielle OECD-herkomstcertifikat, inden produktet bringes i omsætning.

Det skal af stamcertifikatet fremgå, at materialet er importeret i henhold til en ligestillingsordning.

Artikel 4 Ændring af bilag

Ændringer af bilagene, undtagen dem, der vedrører første kolonne i skemaet i bilag I, vedtages efter proceduren i artikel 5, stk. 2.

Artikel 5Komité

1. Kommissionen bistås af Den Stående Komité for Frø og Plantemateriale henhørende under Landbrug, Havebrug og Skovbrug, i det følgende benævnt "komitéen", som er nedsat ved artikel 1 i afgørelse 66/399/EØF[5].

2. Når der henvises til dette stykke, anvendes artikel 4 og 7 i afgørelse 1999/468/EF.

Det tidsrum, der nævnes i artikel 4, stk. 3, i afgørelse 1999/468/EF, fastsættes til én måned.

3. Komitéen vedtager selv sin forretningsorden.

Artikel 6Ikrafttræden

Denne beslutning anvendes fra den 1. januar 2009.

Artikel 7

Denne beslutning er rettet til medlemsstaterne.

Udfærdiget i Bruxelles, den […].

På Rådets vegne

Formand

BILAG I

Lande og myndigheder

Land(*) | Myndighed med ansvar for godkendelse og kontrol af produktion |

1 | 2 |

CA | National Forest Genetic Resource Centre Natural Resources Canada Canadian Forest Service-Atlantic Fredericton, Net Brunswick |

CH | Federal Office for Environment (FOEN) Department of the Environment, Transport, Energy and Communications (UVEK) Forest Division Federal Plant Protection Service Birmensdorf |

NO | Norwegian Forest Research Institute Aas |

TR | Ministry of Forestry Forest Tree Seeds and Tree Breeding Research Directorate Orman Bak awligi Arastima Planlama ve Koord. Dai. Bsk. Orman Genel Müdürlügü, 2N° lu Bina GAZI- ANKARA |

US | National Tree Seed Laboratory USDA Forest Service Purdue University West Lafayette, Indiana |

(*) CA – Canada, CH – Schweiz, NO – Norge, TR – Tyrkiet, US – USA

BILAG II

A. Betingelser for frø produceret i tredjelande

1. Frø skal være officielt certificeret som hidrørende fra godkendt grundmateriale, og emballagen skal være lukket i henhold til nationale regler for anvendelsen af OECD-ordningen vedrørende skovfrø og –planter. En officiel OECD-mærkeseddel skal være fastgjort til hvert parti frø og ledsages af enten en kopi af det officielle OECD-herkomstcertifikat eller et dokument fra leverandøren med alle de oplysninger, der er indeholdt i det officielle OECD-herkomstcertifikat, samt leverandørens navn.

2. OECD-mærkesedlen eller dokumentet fra leverandøren vedrørende frø skal desuden omfatte følgende oplysninger, så vidt muligt vurderet efter internationalt anerkendte teknikker:

a) renhed: vægtprocent rene frø, andre frø og inaktivt materiale i det produkt, der markedsføres som et parti frø

b) spireprocenten for rene frø eller - hvis det er umuligt eller upraktisk at vurdere spireprocenten - kvalitetsprocenten med henvisning til en nærmere angivet metode

c) vægten af 1 000 rene frø

d) antal spiredygtige frø pr. kg produkt markedsført som frø eller - hvis det er umuligt eller upraktisk at vurdere antallet af spiredygtige frø - antal levedygtige frø pr. kg.

3. Uanset punkt 2 kan ovennævnte supplerende oplysninger vedrørende frøkontrolproceduren med anvendelse af internationalt anerkendte teknikker fremlægges af leverandøren, der importerer frø, forud for første markedsføring i Fællesskabet.

4. Frø kan, med henblik på hurtigt at kunne stille frø fra samme års høst til rådighed, markedsføres af leverandøren, der importerer det, indtil den første køber, uden at alle de i punkt 2, litra b) og d), i dette bilag fastsatte betingelser er opfyldt. Leverandøren, der importerer det pågældende produkt, skal snarest muligt erklære, at betingelserne i punkt 2, litra b) og d), er opfyldt.

5. Kravene i punkt 2, litra b) og d), gælder ikke for små mængder frø som defineret i Kommissionens forordning (EF) nr. 2301/2002 af 20. december 2002 om fastsættelse af gennemførelsesbestemmelser til Rådets direktiv 1999/105/EF for så vidt angår definitionen af små mængder frø[6].

6. Partier af frø skal have en artsrenhed på mindst 99 %. For nært beslægtede arter, bortset fra kunstige hybrider, skal frugt- eller frøpartiets artsrenhed dog oplyses på mærkesedlen eller dokumentet fra leverandøren, såfremt den ikke er på mindst 99 %.

7. Uanset punkt 1 kan passende mængder frø være fremstillet af ikke godkendt grundmateriale, såfremt:

a) frøene skal bruges til forsøg, videnskabelige formål eller genetisk bevarelse

b) det klart er godtgjort, at frømaterialet ikke er bestemt til skovdriftsformål.

B. Betingelser for plantemateriale bestemt til udplantning produceret i tredjelande

1. Plantemateriale bestemt til udplantning skal produceres på en planteskole, der er registreret hos de i bilag I til denne beslutning angivne myndigheder eller er under disse myndigheders officielle tilsyn i det pågældende tredjeland. En OECD-mærkeseddel skal være fastgjort til hver sending og ledsages af enten en kopi af det officielle OECD-herkomstcertifikat eller et dokument fra leverandøren med alle de oplysninger, der er indeholdt i det officielle OECD-herkomstcertifikat, samt leverandørens navn.

2. Plantemateriale bestemt til udplantning skal opfylde kravene i bilag VII, del D, til direktiv 1999/105/EF.

3. Plantemateriale bestemt til udplantning, der skal markedsføres til den endelige bruger i områder med middelhavsklima, skal opfylde kravene i bilag VII, del E, til direktiv 1999/105/EF.

[1] EFT L 11 af 15.1.2000, s. 17. Senest ændret ved Kommissionens beslutning 2007/527/EF (EUT L 194 af 26.7.2007, s. 9).

[2] EFT C 199 af 14.7.1999, s. 1.

[3] EFT L 169 af 10.7.2000, s. 1. Senest ændret ved direktiv 2007/41/EF (EUT L 169 af 29.6.2007, s. 51).

[4] EFT L 184 af 17.7.1999, s. 23. Senest ændret ved beslutning 2006/512/EF (EUT L 200 af 22.7.2006, s. 11).

[5] EFT 125 af 11.7.1966, s. 2289/66.

[6] EFT L 348 af 21.12.2002, s. 75.